b"\n_START_ARTICLE_\nAutodaf\xc4\x97\n_START_PARAGRAPH_\nAutodaf\xc4\x97 (portug. Auto da fe, isp. auto de fe, auto de la fe 'tik\xc4\x97jimo aktas') \xe2\x80\x93 vie\xc5\xa1asis inkvizicijos sprendimo vykdymas, ypa\xc4\x8d paplit\xc4\x99s XV\xe2\x80\x93XVI a. ir i\xc5\xa1 dalies v\xc4\x97liau Ispanijoje, Portugalijoje ir ispan\xc5\xb3 kolonijose Amerikoje. Nuteisti atgailauti ir taikytis su ba\xc5\xbeny\xc4\x8dia buvo vedami \xc4\xaf ba\xc5\xbeny\xc4\x8di\xc4\x85 basi su \xc5\xbealiomis \xc5\xbevak\xc4\x97mis rankose, geltonais r\xc5\xabbais (mantela) su \xc4\xafstri\xc5\xbeu kry\xc5\xbeiumi. Nesusitaik\xc4\x99 su ba\xc5\xbeny\xc4\x8dia buvo atiduodami \xc4\xaf pasaulietin\xc4\x97s vald\xc5\xbeios rankas, o \xc5\xa1i juos gyvus arba pasmaugtus gele\xc5\xbeiniu antkakliu (garota) degino vie\xc5\xa1oje aik\xc5\xa1t\xc4\x97je. _NEWLINE_Autodaf\xc4\x97 Ispanijoje i\xc5\xa1 prad\xc5\xbei\xc5\xb3 buvo taikoma daugiausia krik\xc5\xa1tytiems maurams ir \xc5\xbeydams, kurie slapta laik\xc4\x97si savo senosios tikybos arba jos papro\xc4\x8di\xc5\xb3. Ypa\xc4\x8d autodaf\xc4\x97 pada\xc5\xben\xc4\x97jo \xc4\xafk\xc5\xabrus nuolatinius inkvizicijos tribunolus Sevilijoje (1481 m.), Tolede (1486 m.) ir kt., o did\xc5\xbeiuoju inkvizitoriumi paskyrus Torkemad\xc4\x85. 1481\xe2\x80\x931498 m. Torkemada apie 15 000 \xc5\xbemoni\xc5\xb3 sutaik\xc4\x97 su ba\xc5\xbeny\xc4\x8dia, o apie 2 000 buvo sudeginti ant lau\xc5\xbeo. XVI a. Ispanijoje plintant reformacijai, karali\xc5\xb3 nurodymu v\xc4\x97l intensyviai prad\xc4\x97ta taikyti autodaf\xc4\x97. Po 1781 m. autodaf\xc4\x97 i\xc5\xa1nyko. 1808 m. gruod\xc5\xbeio 4 d. buvo panaikintas inkvizicijos tribunolas, ta\xc4\x8diau valdant Burbonams 1814 m. v\xc4\x97l atgaivintas. Paskutin\xc4\xaf kart\xc4\x85 autodaf\xc4\x97 \xc4\xafvyko 1826 m. Valensijoje, kai po autodaf\xc4\x97 buvo pakartas (sudeginimo nebuvo) deizmu kaltintas mokytojas Rappoll. Deginimas d\xc4\x97l \xc4\xafsitikinim\xc5\xb3 autodaf\xc4\x97 kaip inkvizicijos priemone arba ir be inkvizicijos buvo vykdomas ir kituose kra\xc5\xa1tuose (Italijoje, Pranc\xc5\xabzijoje, Vokietijoje ir kt.)."